用前韻送惇立
作者：葉夢得
朝代：宋

paragraphs: 畏作親友别，况復非中年。
身如三眠蠶，已老翻自纒。
朅来守江關，從事寧獨賢。
經年兩大入，爟火通甘泉。
石林豈壺中，亦自有一天。
采薇敢言勤，誰與歌勞旋。
上書苦哀祈，傾寫志已虔。
坐懷北山巖，未見西溪漣。
人言摶風鵬，不及翳葉蟬。
共挽攜手客，可忘曲肱眠。
首鼠信秃翁，胡爲尚遷延。
子来幸暖熱，愧我一飯先。
清詩似鳴玉，想見藍田煙。
索去何乃遽，臨分重依然。